ማወቅ ያለብን ኢህአዴግ ያኔ ሀብት አልነበረውም፡፡ ሰዎቹም ሀብት አልነበራቸውም። ሁሉም በጋራ፣ በራሽን ነበር የሚኖረው፡፡ ስለዚህ በዚያን ጊዜ በሚደረጉ ግምገማዎች ማንኛውንም ነገር አንስቶ ለመወያየትም ሆነ ለመተቸት ምንም ፍርሃትና ተግዳሮት አልነበረም፡፡ ምክንያቱም ሁሉም ተመሳሳይ አላማና ደረጃ ነበረው፡፡ ሁሉም ለመስዋዕትነት የተዘጋጀ ነበር፡፡ ግምገማዎች፣ ሂሶችና ግለ ሂሶችም በመሰረታዊ ጉዳዮች ላይ ያተኮሩ ነበሩ። የደከመውን ድክመቱን በግልፅ ለመንገር ምንም ፍርሃት አልነበረም፡፡ አሁን ደግሞ እንደምናየው 25 ዓመት ሞልቶታል፡፡ ድርጅቱ አሁን በሁለት የተከፈለ ነው፡፡ በአንዱ ረድፍ ሚሊዬነሮች የሆኑ አባላት የተሰባሰቡበት፣ ብዙ ቤትና መሬት፣ ሃብትና ንብረት ከነቤተሰቦቻቸው ያካበቱ ያሉበት ነው፡፡ በሁለተኛው ረድፍ ደግሞ ምንም የሌላቸው፣ በጣም የተቸገሩ የከፋቸው የሚገኙበት ነው፡፡ ከዚህ ተነስቼ ግምገማውን ሳስብ፣”እንዴት ነው እነዚህ ሁለት የተራራቀ የኑሮ መሰረት ያላቸው ሰዎች በአንድ ክፍል ውስጥ ተቀምጠው የሚገማገሙት?” የሚል ጥያቄ ይፈጥርብኛል፡፡ ሚሊየነሮቹ እንዴት ነው የሚነሱት? እንዴት ነው “ሀብታችሁ ከየት መጣ?” ተብለው የሚጠየቁት? ቢጠየቁስ ምን መልስ አላቸው? ስለዚህ ይሄ ግምገማና ሂስ የሚሉት የታችኛውን የበለጠ ለመርገጥ ካልሆነ በስተቀር ዋናዎቹ ላይ ለውጥ ያመጣል ብዬ አላምንም፡፡ ምክንያቱም ዋናውን ጥያቄ እናንሳ ከተባለ፣ ድርጅቱ የሙስና ችግር አለብኝ ብሏል፡፡ ስለዚህ እነዚያን ሰዎች “ይሄን ሃብት ከየት አመጣችሁት?” ብሎ መጠየቅ የግድ ነው፡፡ ነገር ግን ስልጣኑ የተያዘው አስቀድሜ እንዳልኩት ምንም በሌላቸውና በተቃራኒው በሃብት በበለፀጉ አባላት ስለሆነ፣ በትጥቅ ትግሉ እንደነበረው በሃቅ ላይ የተመሰረተ ግምገማ ይኖራል የሚል እምነት የለኝም፡፡ ታችኛውን የመምታት ውጤት ሊኖረው ይችላል እንጂ የላይኞቹን የሚነካ አይሆንም፡፡ ጎጠኝነት፣ በኔትወርክ መተሳሰር፣ ሙስና----የመሳሰሉት ዝም ብለው ይወራሉ እንጂ እርምጃ አይወሰድባቸውም፡፡
